google/wiki40b huggingface dataset:
«Admiral Nakhimov»

Den russiske panserkrysseren «Admiral Nakhimov» var den best bevæpnede krysser som hittil var bygd da den inngikk i den russiske flåte. Det påstås at den russiske marinestab fikk fatt i tegningene til den engelske panserkrysser «Imperieuse», og der er unektelig store likhetspunkter mellom de to skip. Som på «Imperieuse» er det kraftige artilleriet anbrakt i fire kanontårn i diamantformasjon, men russerne gikk ned fra 25,4 til 20,3 cm i kaliber, og kunne så til gjengjeld få to kanoner i hvert kanontårn. Det gav en bredside på seks kraftige kanoner – noe ingen andre kryssere kunne matche på den tid. 
«Nakhimovs» overlegenhet varte imidlertid kort, for få år senere vant de hurtigskytende kanoner innpass, og selv om kanonene hadde knapt så kraftig kaliber, kunne de avfyres 5-6 ganger for hver salve fra  «Nakhimov». 
Skipet var oppkalt etter admiral Pavel Stepanovitsj Nakhimov, en berømt russisk sjøoffiserer, ser døde mens han deltok i forsvaret av Sevastopol under Krimkrigen i 1855.

Tjeneste

Kort etter kommandoheisingen ble «Admiral Nakhimov» sendt til Vladivostok, hit skipet ankom i mai 1889 og ble flaggskip for den russiske Stillehavseskadre. I september 1891 returnerte krysseren til Østersjøen til ettersyn. I juli 1893 besøkte «Admiral Nakhimov» New York City og deretter den franske flåtebase i Toulon som deltager i en russisk eskadre. Deretter gikk det til Vladivostok igjen, med tjeneste i fire år, hvor skipet blant annet var til stede ved overtakelsen av Port Arthur. 
I 1898 vendte krysseren tilbake til Østersjøen for å bli ettersett og modernisert. I november 1899 ble «Admiral Nakhimov» igjen sendt ut til Stillehavseskadren og gjorde tjeneste der til 1903, hvorpå skipet returnerte til Østersjøen.
Da den russisk-japanske krig brøt ut i 1904, ble  «Admiral Nakhimov» en del av den 2. Stillehavseskadre som ble opprettet i Østersjøen for å slutte seg til 1. Stillehavseskadre i Port Arthur. I oktober 1904 stevnet eskadren mot Det fjerne Østen, og som den kraftigste russiske panserkrysser ble Nakhimov en del av 2. slagskipsgruppe sammen med tre eldre slagskip. Den 27. mai 1905, hvor slaget ved Tsushima begynte, var krysseren det åttende og siste skip i den russiske linje. Den ble rammet omkring 30 ganger, mest av de japanske panserkryssere, men trass i et tap på 25 drepte og 51 sårede besetningsmedlemmer var den fortsatt kampdyktig. 
Skytingen fra Nakhimov resulterte i lette skader på panserkrysseren «Iwate», som ble rammet av tre 20,3 cm granater. Etter mørkets frembrudd, da de overlevende russiske skip ble angrepet av japanske torpedobåter og jagere, tente Nakhimov sine projektører, og var dermed fullt synlig. Mellom klokken 21.30 og 22 ble krysseren rammet i stevnen av en torpedo, og stod ikke til å redde. Besetningen forlot skipet neste morgen, og det sank om formiddagen den 28. mai, nær Tsushima.
Menneskelig avføring

Sammensetning

Om lag 75 % av et vanlig tilfelle av menneskeavføring er vann. Denne prosentandelen forandrer seg: diaré inneholder mer vann enn gjennomsnittlig, og desto lenger avføringen befinner seg i tarmen, jo mindre vann blir igjen i den. Av de gjenværende 25 % vil 1/3 (eller om lag 1/12 av totalvekten) være døde bakterier. En annen 1/3 av de gjenværende 2,5 %, er ufordøyde matrester, slik som cellulose (fiber).

Avføring som avfall

Effektiv avfallshåndtering av fæces var et problem allerede den gang menneskene begynte med permanente boplasser, først og fremst med hensyn til renslighet og odør. Toaletter var kjent i det gamle India (datert så tidlig som 2 500 år f. Kr.), i Antikkens Roma, Egypt og Kina.
Etter hvert ble det klart at fjerningen av avføring handler om hygiene, siden avføring bidrar til spredning av sykdommer og innvollsparasitter. Det er et tema for oppmerksomhet og opplæring i utviklingsland.
Fram til omtrent slutten av det 19. århundre var hovedanliggendet knyttet til kloakkhåndtering å fjerne avfall fra bebodde områder, og det var vanlig å benytte vannårer og store vannansamlinger som endestasjon for kloakken hvor den kunne gå i oppløsning og nedbrytes på naturlig vis. Med den økte befolkningstettheten er dette ikke lenger en brukbar løsning, og særskilt behandling av kloakken har blitt nødvendig. Fraværet av slik er et alvorlig helseproblem i utviklingsland.

Turisme

Naturreservat-organisasjoner, parker og turistbyråer gir ofte ut forordninger rettet mot turistene for å unngå forurensning av naturen. Spesielt kattegroper, dvs. groper for avføring, må anlegges i en fornuftig avstand  (minst 60 m) fra vannreservoarer (elver, innsjøer, osv.) for å unngå muligheten for bakteriesmitte av vann via nedbør og dessuten utenfor stier. For hurtigere nedbrytning av avføringen er det å foretrekke organisk jord framfor sandholdig, mineralholdig jord. Det anbefales også å unngå samling av kattegroper rundt leirplasser. Fulle kattegroper må tildekkes med et tilstrekkelig tykt lag med jord for å hindre dyr fra å grave opp avfallet (enkelte dyr er koprofage). 
Noen områder har særskilte bestemmelser angående fjerning av menneskelig avføring. I områder med mye stein og lite jord anbefales det å gni avføringen utover stein eller klipper i et tynt lag slik at den raskere blir sterilisert av UV-stråler og tørking. I større snødekte områder kan kravet være en større avstand (f. eks. 200 m) fra stier og leirområder dersom avføringen bare gjemmes under snøen.
Anna Martine Nilsen

Arbeid

Fra 1999 til 2009 arbeidet Nilsen som illustratør for Dagbladet. Hun var bilderedaktør for tidsskriftet Fett fra 2006 til 2008, og fra 2004 til 2006 var hun tilknyttet tidsskriftet Snitt, både som redaksjonsmedlem og skribent. I 2002 regisserte og produserte Nilsen dokumentarfilmen «Bananen». Nilsen har bodd deler av sitt liv i Argentina der hun våren 2009 regisserte kortfilmen «Too Damn Late».
Zhengzhou Xinzheng internasjonale lufthavn

Zhengzhou Xinzheng internasjonale lufthavn (IATA: CGO, ICAO: ZHCC) (forenklet kinesisk: 郑州新郑国际机场, pinyin: Zhèngzhōu Xīnzhèng Guójì Jīchǎng) er hovedflyplass for Zhengzhou i provinsen Henan i Folkerepublikken Kina.
Xinzheng lufthavn ligger 37 km sørøst for Zhengzhou. Den ble åpnet 28. august 1997 som den til da 21. internasjonale lufthavn i Kina. Den ble bygd for å erstatte Zhengzhou Dongjiao lufthavn, som ligger rett innved Zhengzhous sentrum.
Kriminalitet i Japan

Kriminalitet i Japan er lavere enn i mange industriland.

Statistikk

I 2002 var kriminalitet i Japan på sitt aller høyeste med 2,85 millioner rapporterte saker. 80 prosent var av disse var mindre alvorlige lovbrudd som tyveri. Det var 22 294 meget alvorlige lovbrudd som mord, ran, brannstifting, kidnapping og voldtekt. I 2003 begynte tallene å synke for første gang på mange år med 2,2 prosent. I 2005 var det 2,56 millioner rapporterte saker i Japan som sto i kontrast til f.eks. Storbritannia som hadde 5,6 millioner rapporterte saker det året. Bare 3,5 prosent av Japans lovbrudd var voldelige i motsetning til Storbritannias 21 prosent. I 2006 var tallet nede i 2,05 millioner, hele 28 prosent fra 2002. Over denne fireårsperioden gikk ratene for bevæpnet ran ned 16 prosent og tyveri av kjøretøy gikk ned 40 prosent. I 2007 gikk anmeldelsene for kriminalitet under 2 millioner for første gang på 10 år. I tillegg er mordraten i Japan en av de laveste i verden med 0,83 per 100 000 mennesker hvert år.

Håndvåpen

I Japan er det ulovlig for sivile å eie en pistol. Jaktvåpen og seremonielle sverd må registreres hos politiet og salg av våpen er regulert. Det er sjelden at kriminelle handlinger skjer med pistoler, men kniver er fremdeles et stort problem ettersom de ikke er vanskelige å få tak i.

Yakuza

Yakuza(ヤクザ) er navnet som brukes på den japanske mafia og deres medlemmer, som driver med organisert kriminalitet både i og utenfor Japan.

Kōban

En kōban(交番) er en liten politistasjon ofte funnet i nabolag rundt i Japan med plass til en til ti politimenn. Opprettet i den hensikt for politiet å holde øye med nabolag nærmere, avverge og demoralisere kriminalitet og være der for mennesker på en nærmere måte enn fra en politistasjon. Deres tjenester varierer fra å hjelpe personer finne veien når de har gått seg bort til å respondere på nødanrop og motta rapporter om lovbrudd. I tillegg har de fleste nabolag i Japan en egen gruppe med frivillige som patruljerer gatene i likhet med Norge som har Natteravnene.

Kriminalitet blant eldre

I Japan har kriminalitet blant Japans gamle (klassifisert som borgere fylte 65) økt de siste årene. Der økningen av unge kriminelle i Japan var på 2% i 2000 til 2004 var økningen på eldre kriminelle på 125%. I 1998 var 13 739 av kriminelle handlinger begått av borgere fylte 65 og over. I 2008 hadde dette tallet økt til 48 637 I 2006 var 12 % av de insatte menn og kvinner over 65. Dette står i sterk kontrast til de 2,8% av eldre kriminelle i Storbritannia og USAs 1,8%. Av disse 12% var det rundt 1000 innsatte som hadde store vanskeligheter med å gå, spise selv og gjøre fengselsarbeid.
Norsk Støperiarbeiderforbund

Norsk Støperiarbeiderforbund, stiftet 1898 som Norsk Formerforbund. Norsk Formerforbund skiftet navn til Norsk støperiarbeiderforbund i 1950.
Fra 1. januar 1960 gikk Norsk Støperiarbeiderforbund inn i Norsk Jern- og Metallarbeiderforbund.
Kim Young-sung

Bakgrunn

Kims funksjonshemming skyldes en bilulykke da han åtte år gammel. Han begynte med kjelkehockey i 2009, og debuterte på det sørkoreanske landslaget i 2012.

Idrettskarriere

Kim deltok på Sør-Korea lag som kom på andreplass i VM i kjelkehockey 2012, der tapte 1-5 mot USA i finalen. I VM i kjelkehockey 2013 kom de på sjuendeplass, og de kom på samme plass i kjelkehockey under Paralympiske vinterleker 2014. 
I VM i kjelkehockey 2017 fikk Sør-Korea bronse, etter at de slo Norge 3-2 i bronsefinalen. I 2018 representerte han Sør-Korea under Paralympiske vinterleker 2018 i Pyeongchang. Sør-Korea vant der bronsefinalen 3-1 over Italia, og fikk bronse.
Aérospatiale SA 330 Puma

Historie

I 1968 inngikk Storbritannia og Frankrike en avtale om å produsere tre typer helikoptre: Puma, Lynx og Gazelle. Den britiske fly- og helikopterprodusenten Westland Helicopters fikk oppgaven med å konstruere og bygge Lynx. Aérospatiale fikk på sin side bygge Puma og Gazelle.

Videreutvikling

Aérospatiale utviklet på et senere tidspunkt Super Puma, en forbedret og større versjon enn originalen. Senere var Aérospatiale med på å danne Eurocopter og Super Puma heter nå Eurocopter Super Puma.
Tapiche

Tapiche er ei elv i regionen Loreto i Peru. Den er ei høyre sideelv til Ucayali, som igjen er en av hovedtilløpselvene til Amazonas. Elva har utspring i høydedraget Serra do Divisor, like ved grensa mot Brasil. Den renner derfra i nordlig retning i et sterkt meanderende løp gjennom tett tropisk regnskog. Den munner ut i Ucayali ved byen Requena. Tapiche er 448 km lang.
Lat som ingenting

Lat som ingenting er et musikkalbum med Skrujern, utgitt i 2008.
Eidsivatingsloven

Eidsivatingsloven var den loven som gjaldt på Eidsivatinget, antagelig fram til Magnus Lagabøtes landslov ble vedtatt i 1274. Lovteksten er nå tapt, med unntak av avsnittene om kristenretten, og et avsnitt om bygdeting, som enten kan stamme fra Eidsivatingsloven eller fra Borgartingsloven.
Malinche

Malinche (født 1496 eller 1505, død 1529), også kjent som Malintzin, Malinalli eller Doña Marina, var en aztekisk kvinne som hjalp Hernán Cortés som tolk under den spanske erobringen av Aztekerriket 1519.
Hun var som ung blitt solgt som slave til mayaene i Tabasco på grunn av intriger blant den aztekiske adelen. Da den spanske ekspedisjonen ankom Tabasco i 1519, utløste det en væpnet konflikt mellom de lokale mayaene og spanjolene. Kamphandlingene førte til at mayaene ba om fred, og under fredsforhandlingene overbragte mayaene spanjolene 20 unge kvinner som tegn på vennskap. Blant kvinnene var også Malinche. På grunn av sin bakgrunn snakket hun både maya og nahuatl, aztekernes språk. I Hernán Cortés sitt mannskap befant det seg en mann ved navn Aguilar som hadde vært fange hos mayaene i 8 år på Yucatanhalvøya etter et forlis. Hernán Cortés fikk kjøpt ham fri ved sin ankomst dit. Aguilar snakket maya, og ble satt til å lære Malinche spansk. Malinche var en lærevillig elev. Etter kort tid snakket hun godt spansk, og under invasjonen av Aztekerriket var hun sammen med Aguilar alltid ved Cortés sin side og oversatte det som ble sagt mellom språkene, fra spansk til aztekisk og fra aztekisk til spansk, med støtte fra Aguilar. Hun forklarte også Cortés hvordan aztekerne tenkte, og sørget for at budskapet Cortés ønsket å få fram ble formidlet slik at det fikk den ønskede virkning. Det var klart at Malinche identifiserte seg mer med spanjolene enn med aztekerne. Man antar at den traumatiske hendelsen med at hun ble solgt som slave til mayaene av sine egne noen år tidligere muligens skapte en avstand til sitt eget folk. Hun fikk stor betydning for spanjolenes raske og effektive erobring av Aztekerriket, ettersom Cortés hele tiden gjennom Malinche var oppdatert om aztekernes tanker og hensikter, mens aztekerne selv kunne holdes i mørke.
Malinche ble æret av den spanske erobringsmakten og fikk tittelen Doña Marina, og ble også beundret og vist ærefrykt av den indianske befolkning. I mange år var hun Hernán Cortés sin elskerinne, og fødte ham en sønn som fikk høy status i Mexico by. Doña Marina selv døde tidlig av sykdom, på samme måte som over 85 % av befolkningen, som følge av de nye sykdommene europeerne bragte med seg.
I dagens Mexico blir Malinche sett på som en forræder mot sitt eget folk, og har mistet den heltestatus hun hadde til langt ut på 1800-tallet. I dag er en stor majoritet av befolkningen mestiser, og de identifiserer seg med de stolte aztekerne. Med innføring av demokrati er det ikke lenger den spanske overklassen som har definisjonsmakten, men mestisene.
Hyllestad kirke

Inventar

I kirken er det bevart en døpefont i klebersten fra middelalderen med tilhørende dåpsfat fra 1600-tallet. Prekestolen er fra 1880 og altertavlen fra 1902, den er laget av Maren Sverdrup.
Av annet eldre inventar finnes en katekismetavle fra 1600-tallet og alterlysestaker fra middelalderen.
NN1954

NN1954 er et nasjonalt norsk høydedatum. Navnet er en forkortelse for Normalnull 1954. Et høydedatum er et referansesystem for å angi nøyaktig hvor mange meter over havet et punkt ligger.
NN1954 er knyttet til et fastmerke ved Tregde vannstandsmåler nær Mandal. Dette fastmerket er fundamentalpunktet for NN1954. Høyden på fastmerket er basert på en utjevning som ble gjort i 1954 av middelvannstandsberegningene for Oslo, Nevlunghavn, Tregde, Stavanger, Bergen, Kjølsdal og Heimsjø. Beregningene var basert på målinger som var gjort over perioder på 18–53 år.
Fastmerket er laget av messing og er festet til en søyle av labradoritt. Søylen står på halvøya Bjørholmen ca. 500 m sør for Tregde sentrum og ca. 80 m nord for selve vannstandsmåleren. Fastmerket har høyde 11,205 m i NN1954.
Høydesystemet ble realisert ved å lage et nett med høydefastmerker langs veger og jernbane. Avstanden mellom fastmerkene er ca. 1 km. Høyden ble bestemt med presisjonsnivellement mellom fastmerkene.
Opprinnelig ble NN1954 bare brukt for Sør-Norge, mens Nord-Norge hadde et annet datum, NNN1957. Disse to systemene ble knyttet sammen i 1974 med en utjevning langs strekningen Fauske–Narvik. Betegnelsen NNN1957 gikk ut av bruk fra 1. januar 1996 uten at man endret på høydene. Noen kommuner, blant annet Oslo og Trondheim, hadde egne høydesystemer.
NN1954 ble brukt uten korreksjon for landhevning i over 60 år, og noen steder er forskjellen mellom NN1954 og egentlig høyde over geoiden 30–40 cm. Landhevningen varier i ulike deler av landet, en ønsker å kvitte seg med de lokale høydesystemene, og det er vanskelig å bruke NN1954 sammen med satellittbaserte systemer som GPS. Et nytt høydesystem NN2000 blir derfor innført i tidsrommet 2011–2017.
Kristin Hille Valla

Bakgrunn og yrkeskarriere

Hun er datter av gårdbruker Jens N. Sterri (1903–1993) og husmor Valborg Hille (1910–1958). Hun har gått husmorskole, examen artium fra Sogndal gymnas fra 1964, faglærereksamen fra Stabekk høgskole fra 1967, eksamen i statsvitenskap og offentlig administrasjon fra Møre og Romsdal distriktshøgskole fra 1988 og en rekke etter- og videreutdannelseskurs.
Valla var lærer ved Tangen barne- og ungdomsskole 1968–1970, Dovre ungdomsskole 1971–1972, Fylkesyrkesskolen og Hjerkinn husflidskole 1972–1974 samt Nesbyen videregående skole i 1974. Hun var deretter rektor ved Nesbyen videregående skole 1975–1989, fylkesskolesjef i Oppland 1991–1998, direktør i Kommunenes Sentralforbund 1998–2000 samt prosjektdirektør i Hedmark og Oppland 2000–2001.

Politisk arbeid

Valla har hatt en lang rekke offentlige verv. Til hennes politiske aktivitet kan regnes nestleder i Nes Senterparti 1983–1985, leder i Buskerud Senterkvinner 1983–1985, medlem av Senterpartiets programkomité 1984–1989, medlem av Nes kommunestyre 1984–1987, leder i Senterpartiets utdannelses- og forskningsutvalg 1987–1990, 2. nestleder i Senterpartiet 1987–1991, medlem av Buskerud fylkesting 1988–1991 og miljøvernminister i Jan P. Syses regjering 1989–1990.
Gyldenborg

Gyldenborg er navnet på en bygning ved Kongsvinger festning, lokalisert utenfor murene. Den ble oppført i 2000 som administrativt hovedkvarter og undervisningsbygg for HV-04 og har blitt tildelt Forsvarets byggeskikkpris. Det er i dag ingen militær aktivitet på festningen, og bygningen er leid ut til Hedmark fylkesmuseum/Museene i Glåmdal. Utstillinger ble åpnet i 2014. Gyldenborg var også et navn som ble benyttet om skansen fra 1673 som var forløperen til festningen. Navnet viser til Ulrik Fredrik Gyldenløve.
Andre leietakere er Gandalf Kommunikasjon og Glåmdal HMS.
Anne Fabini

Liv og virke

Anne Fabini studerte ved Deutsche Film- und Fernsehakademie Berlin. Siden 1996 har hun arbeidet først som filmklippingsassistent, blant annet med Tom Tykwers Lola rennt og Martin Walz sin film Die Bademeister. 
Sin første egne filmklipp var dokumentarfilmen Milch und Honig aus Rotfront av Hans-Erich Viet. Filmen ble nominert ved Deutscher Filmpreis 2001 i kategorien «Beste dokumentarfilm». Spillefilmen Berlin is in Germany vant publikumsprisen ved Berlinalen i 2001, og markerte begynnelsen på et mangeårig samarbeid med regissøren Hannes Stöhr. 
I 2009 ble hun nominert for sitt arbeid med filmen Berlin Calling i kategorien «Beste klipp» ved Deutscher Filmpreis i 2009.
Etter flere fjernsynsfilmer klippet Fabini i 2011 dokumentarfilmen More than Honey av Markus Imhoof. Denne filmen vant Deutscher Filmpreis i 2013 i kategorien «Beste dokumentarfilm» og ble nominert i kategorien «Beste klipp». Denne internasjonale koproduksjonen vant høyeste nasjonale utmerkelse for dokumentarfilm også i Sveits og Østerrike.
Spillefilmen Houston av Bastian Günther, som Fabini klippet, hadde premiere ved Sundance Film Festival og hun ble nominert i kategorien «Beste klipp» ved Deutscher Filmpreis i 2014. I tillegg fikk hun «Preis der deutschen Filmkritik 2013» i kategorien «Beste klipp».
Dokumentarfilmen Homs – Ein zerstörter Traum av Talal Derki, 2013, som Fabini klippet, vant «World Documentary Grand Jury Award» ved Sundance Film Festival 2014.  
Of Fathers and Sons – Die Kinder des Kalifats, et annet samarbeid med Derki, ble nominert i kategorien «Beste dokumentarfilm» ved Oscar 2019. Denne filmen vant dessuten Deutscher Filmpreis 2019 i kategorien «Beste dokumentarfilm», og Fabini fikk prisen for «Beste klipp».
Transavia.com

Historie

Flyselskapet ble grunnlagt i slutten av 1965 som Transavia Limburg. Navnet ble endret i 1966 til Transavia Holland, og selskapet startet med flyvninger den 17. november samme år. I 1986 ble navnet endret til Transavia Airlines og selskapet var det første som fikk rettigheter til å fly mellom Storbritannia og Nederland. Transavia startet sin førsta rute fra Amsterdam til London Gatwick lufthavn den 26. oktober 1986.
Rundt 1991 solgte Nedlloyd, som da var selskapets største aksjeeier, 80% av Transavia til KLM. I 1998 ble Transavia det første utenlandske flyselskapet som fløy innenriks i Hellas gjennom en endring i den greske flyloven. I juni 2003 fikk KLM de ytterligere 20 prosentene av Transavia, noe som gjorde at KLM nå stod som eneeier. Sammenslåingen av Air France og KLM gjorde Transavia til et heleid datterselskap av Air France-KLM.
Tidlig på 2000-tallet var Transavia først og fremst et charterselskap med et lavprisselskap kalt Basiq Air. For å forsterke samarbeidet mellom Basiq Air og Transavia ble selskapets navn endret til transavia.com den 1. januar 2005. Transavia.com valgte Eindhoven som sin tredje base etter Amsterdam og Rotterdam, og har basert en Boeing 737-800 der fra den 1. november 2006. Selskapet har blant annet fem flyvninger hver uke til Alicante og Málaga, samt to flyvninger per uker til Faro i Portugal. Flyselskapet har også en base på Orly lufthavn, hvor de har stasjonert fire Boeing 737-800.
Vannpolo under Middelhavslekene 1967

Vannpolo under Middelhavslekene 1967. Vannpolo var en av flere sporter under de  femte middelhavslekene ble arrangert i Tunis i Tunisia i perioden 8. til 17. september 1967. Det var femte gangen som vannpolo var med på programmet under Middelhavslekene. Det var kun herrelag som deltok i vannpoloturneringen.
DS «Lyngen»

DS «Lyngen»

I juni 1930 kontraherte Troms Fylkes Dampskipsselskap et nytt skip ved Trondhjems Mekaniske Værksted. Den planlagte leveringsdatoen var juli 1931, men på grunn av streik ved verftet ble ikke skipet overlevert før i november 1931. Etter overleveringen ble DS «Lyngen» satt inn på lengre lokalruter. I 1934 fikk rederiet kontrakt med staten om å drive en sommer-rute mellom Tromsø, Bjørnøya, Longyearbyen og Ny-Ålesund på Svalbard. Ruten var subsidiert av staten, og TFDS satte inn DS «Lyngen». I vinterhalvåret ble skipet i perioder utleid til fiskerioppsynet. Høsten 1939 leide den norske marinen skipet, og brukte henne som forsyningsskip ved ubåt-avdelingen i Ofoten. Etter den norske kapitulasjonen i juni 1940 ble skipet beslaglagt av den tyske Kriegsmarine hvor hun gjorde tjeneste gjennom hele andre verdenskrig.
I 1945 ble DS «Lyngen» tilbakelevert til rederiet. I august 1945 gjenoppsto krigsårenes erstatningsrute mellom Tromsø og Kirkenes, og DS «Lyngen» trafikkerte strekningen frem til november 1945. I januar 1947 fikk skipet en grundig overhaling og reparasjon ved Trondhjems Mekaniske Værksted. I november og desember 1947 var hun tilbake i erstatningsruten. I februar 1948 grunnstøtte Vesteraalens Dampskibsselskabs (VDS) DS «Lofoten», og måtte på verksted. VDS leide inn DS «Lyngen» som erstatning, og satte henne inn i hurtigruten mellom Bergen og Kirkenes. Her gikk hun frem til januar 1949. Sommeren 1951 ble Svalbard-ruten gjenopptatt, og DS «Lyngen» gikk her til og med sommeren 1965. I november 1965 ble hun lagt i opplag i Tromsø som landets siste kullfyrte ruteskip.

Skipet

DS «Lyngen»s tonnasje var ved levering 489 bruttoregistertonn, 272 nettoregistertonn, og lasteevnen var 171 dødvekttonn. Lasting og lossing foregikk ved hjelp av en kran forut og en kran midtskips. Hovedmaskinen var en kullfyrt trippel ekspansjon dampmaskin bygd av Trondhjems Mekaniske Værksted. Oppgitt ytelse var 618 ihk (indikerte hestekrefter), og 68 nhk (nominelle hestekrefter), noe som ga en toppfart på 12,5 knop. Etter ombygging til ringnotsnurper i 1966 fikk skipet en June Munktel dieselmotor med ytelse 1 200 hestekrefter (bhk). Tonnasjen var etter ombyggingen 474 bruttoregistertonn og 215 nettoregistertonn.
Fornorsking (språk)

Fornorsking er prosessen med å finne nye, norske ord for importord i norsk språk. Fornorsking må ikke forveksles med norvagisering, som bare innebærer å gi importord en norsk skrivemåte.
Eksempler på fornorsking er etterbarberingsvann for after shave og kollisjonspute for air bag.
Det er Språkrådet som har ansvar for å vedta nye skrivemåter, men ikke alle nye skrivemåter slår an. Et eksempel er forkortelsen PD for Personlig Datamaskin, som er i liten bruk i forhold til den engelske forkortelsen PC.